Premio Ig Nobel

miniatura|dereita|Unha ra levitando magnéticamente. Por este experimento André Geim da Universidade de Nijmegen e a Sir Michael Berry da Universidade de Bristol foron galardoados co Premio Ig Nobel de Física no ano 2000.

Os **Premios Ig Nobel** son unha parodia dos Premios Nobel que son outorgados cada ano a principios de outubro a dez logros que "primeiro fan á xente rir, e despois fana pensar". Da organización dos premios encárgase a revista de humor científico *Annals of Improbable Research* (AIR) e son presentados por un grupo de persoas entre os que se inclúen premios Nobel nunha cerimonia no *Sanders Theater* da Universidade Harvard.

## Historia 
A primeira edición dos Premios Ig Nobel tivo lugar no ano 1991. O enunciado orixinal di que os Premios Ig Nobel son outorgados a persoas cuxos logros "non poden, ou non deben, reproducirse". Cada ano outórganse dez premios en diversas categorías, incluíndo as categorías dos Premios Nobel, é dicir, física, química, fisioloxía/medicina, literatura e paz. Ademais, existen outras categorías como saúde pública, enxeñería, bioloxía e investigación interdisciplinar. Excepto tres premios outorgados o primeiro ano (que corresponden a logros ficticios) os Premios Ig Nobel corresponden a logros auténticos.

## Cerimonia 
Os premios preséntanos auténticos premios Nobel. Orixinalmente a cerimonia tiña lugar nunha sala de conferencias do Instituto de Tecnoloxía de Massachusetts (MIT), e actualmente outórganse no Sanders Theater da Universidade Harvard. A cerimonia inclúe unha serie de bromas, como Miss Sweety Poo, unha nena que continuamente repite "Por favor parade. Estou aburrida". Tradicionalmente a frase final é: "Se non gañaches un premio, e especialmente se o gañaches, mellor sorte o próximo ano".

A cerimonia está co-patrocinada pola *Harvard Computer Society*, a *Harvard-Radcliffe Science Fiction Association* e a *Harvard-Radcliffe Society of Physics Students*.

Outra tradición da cerimonia consistía en tirar avións de papel, aínda que en 2006 deixou de facerse por "motivos de seguridade". En anos pasados, o profesor de física Roy J. Glauber era o "garda da vasoira", encargado de varrer o escenario despois de que se tiraran os avións. En 2005, Glauber non puido asistir á cerimonia porque estaba viaxando a Estocolmo para recibi-lo auténtico Premio Nobel de Física.

No desfile de *Ignitaries* varios grupos secundarios entran na sala. Na cerimonia de 1997, un equipo de "investigadores de sexo crioxénico" distribuíron un panfleto titulado "sexo seguro a catro Kelvin". Tamén é frecuente que delegados do Museo de Arte Malo mostren diversas obras da súa colección, demostrando que a arte mala e a ciencia mala van da man.

O actor Russell Johnson, coñecido pola súa interpretación do profesor na serie de televisión *A illa de Gilligan*, participou unha vez na cerimonia de entrega coma "O profesor emérito da illa de Gilligan".

## Difusión 
A cerimonia grávase e emítese na *National Public Radio* e móstrase en directo en Internet. A emisión ten lugar o venres despois do día de acción de grazas en Estados Unidos, no programa de radio *Science Friday*.

Publicáronse dous libros con reportaxes sobre algúns dos gañadores e unha xira dos Premios Ig Nobel percorreu o Reino Unido e Australia varias veces. A xira tamén visitou a Universidade de Dinamarca en 2009.

## Crítica 
En 1995, Robert May, Baron May de Oxford, o principal asesor científico do goberno británico, pediu aos organizadores que deixaran de repartir os Premios Ig Nobel a científicos británicos, argumentando que existía un risco de que experimentos "xenuínos" se ridiculizaran. Porén, moitos investigadores británicos desestimaron as declaracións de Lord May, e a revista británica *Chemistry and Industry* publicou un artigo rebatendo os seus argumentos.

## Outros premios ridiculizadores 
* Premios Golden Raspberry por malos traballos cinematográficos
* Premios Darwin por autoeliminarse do acervo xenético de forma estúpida
* Premio Pigasus por fraude paranormal (Estados Unidos)
* Premio Bent Spoon por fraude paranormal (Australia)
* Premios Stella por demandas abusivas
* Premio Sexo Malo en Ficción precisamente por iso
* Premio Bookseller/Diagram polo título máis raro do ano dos títulos raros de libros

## Véxase tamén 
### Outros artigos 
* Lista de gañadores dos Premios Ig Nobel

### Ligazóns externas 
* Web dos Ig Nobel  
* Lista de gañadores